钦定古今图书集成/明伦汇编/官常典/第139卷 > 崇
## 钦定古今图书集成/明伦汇编/官常典/第139卷 > 崇

帝尧六十一载，命崇伯鲧治河。

按《书经·尧典》：帝曰：“咨！四岳，汤汤洪水方割，荡荡怀山
襄陵，浩浩滔天。下民其咨，有能俾乂。”佥曰：“于，鲧哉！”帝
曰：“‘吁！咈哉！方命圮族’。岳曰：‘异哉！试可乃已’。”帝曰：“往，钦
哉！”九载绩用弗成。

按：《竹书纪年》六十一年，“命崇伯鲧治河。”

按《通志》：是时龙门未开，吕梁未发，河出孟门，江淮通
流，无有平原高阜，故曰：“洪水滔天，怀山襄陵。”尧忧民
之忧，而求治水者，群臣四岳皆举高阳氏之子伯鲧。
尧封鲧为崇伯，使之治水。

按《路史》：“鲧以崇伯事帝崇，后灭于周文王。”

帝尧六十九载，黜崇伯鲧。

按《书经舜典》：“流共工于幽州，放驩兜于崇山，杀三苗
于三危，殛鲧于羽山，四罪而天下咸服。”

按：《竹书纪年》六十九年：“黜崇伯鲧。”

殷帝辛十九祀，“西伯伐崇。”

按《诗经大雅》：帝谓文王，“予怀明德，不大声以色，不长
夏以革。不识不知，顺帝之则。”帝谓文王，“询尔仇方，同
尔兄弟，以尔钩援，与尔临冲，以伐崇墉。临冲闲闲，崇
墉言言。执讯连连，攸馘安安。是类是祃，是致是附，四
方以无侮。临冲茀茀，崇墉仡仡，是伐是肆，是绝是忽，
四方以无拂。”

按《左传僖公十九年》：“子鱼曰：‘文王闻崇德乱而伐之，
军三旬而不降。退修教而复伐之，因垒而降’。”

按《史记殷本纪》：纣以西伯昌九侯、鄂侯为三公。九侯
有好女，入之纣。九侯女不憙淫，纣怒杀之，而醢九侯。
鄂侯争之，彊辨之疾，并脯鄂侯。西伯闻之而窃叹。崇
侯虎知之，以告纣，纣囚西伯羑里。　按《周本纪》：崇侯
虎谮西伯于殷。纣曰：“西伯积善累德，诸侯皆向之，将
不利于帝。”帝纣乃囚西伯于羑里。闳夭之徒患之，乃
求有莘氏美女，骊戎之文马，有熊九驷。他奇怪物，因
殷嬖臣费仲而献之纣。纣大悦曰：“此一物足以释西
伯，况其多乎？”乃释西伯，赐之弓矢斧钺，使西伯得征
伐。曰：“谮西伯者，崇侯虎也。”西伯乃献洛西之地以请
纣去炮烙之刑，纣许之。西伯阴行善，诸侯皆来决平。
于是虞芮之人有狱不能决，乃如周入界，耕者皆让
畔，民俗皆让长。虞、芮之人未见西伯，皆惭，相谓曰：“吾
所争，周人所耻，何往为？祗取辱耳。”遂还，俱让而去。诸
侯闻之，曰：“西伯盖受命之君，明年伐犬戎，明年伐密
须，明年败耆国，明年伐邘，明年伐崇。侯虎作丰邑。”
按《竹书纪年》：殷纣十九年，西伯伐崇。

按《通志》：文王伐崇，言曰：“崇侯虎蔑侮父兄，不敬长老，
听讼不矜，制禄不均，民力尽，不得衣食，予将征之。”乃
伐崇，令无杀人，无坏屋，无塞井，无伐木，无掠六畜，不
如令者不赦，三旬犹不降。于是勒兵攻灭之。